এ দেশের সঙ্গে সম্পর্ক বহুদিনের। কিন্তু নাড়ির টান রয়েছে যে মাটির সঙ্গে সেই বাংলাদেশের সঙ্গে আজ যোগাযোগ অনেকটাই ফিকে। বহুবছর ধরেই প্যারিসের বাসিন্দা। সস্ত্রীক দুই কন্যা নিয়ে ডুবে আছেন নিজের সৃষ্টিতে। তবু আজও দেশের কথা বললে  দুচোখ জলে ভরে ওঠে। মুক্তিযুদ্ধের অন্যতম সৈনিকের গলা বুজে আসে। আন্তর্জাতিক খ্যাতিসম্পন্ন চিত্রশিল্পী শাহাবুদ্দিন আজও চোখ বন্ধ করলেই দেখতে পান হাজার হাজার রক্তাক্ত মানুষের মৃতদেহ,শুনতে পান মুক্তিযুদ্ধের দামামা। তাঁর ক্যানভাস হয়ে ওঠে জীবন্ত। জীবন্ত ক্যানভাস নিয়েই ছুটে বেড়াচ্ছেন পৃথিবীর বিভিন্ন প্রান্তে। গ্যাঞ্জেস আর্ট গ্যালারিতে তাঁর বিশেষ প্রদর্শনী উপলক্ষ্যে কলকাতায় পা রাখলেন এই শিল্পী।
কলকাতার সঙ্গে তো বহুদিনের সম্পর্ক। কী এমন আছে এখানে যে সময় পেলেই ছুটে আসেন ?
-প্রাণ আছে। সত্যি বলতে কী,যখনই এখানে আসি মনে হয় যেন প্রাণের কাছাকাছি চলে এসেছি। এত প্রাণবন্ত শহর কিন্তু সহজে খুঁজে পাওয়া যায় না। পৃথিবীর বাকি শহরের মতো কলকাতাও উন্নত হচ্ছে,হাই-টেক হচ্ছে কিন্তু আজও এখানে শিল্পের কদর আছে। শিল্প ও সংস্কৃতি নিয়ে একটা উন্মাদনা আছে, একটা মাতামাতি আছে। একটা অদ্ভুত যুক্তি-তক্কোর পরিবেশ আছে। এটা আমার খুব ভাল লাগে।  
কলকাতায় তো এটা আপনার ষষ্ঠ প্রদর্শনী..
- হ্যাঁ। এর আগেও পাঁচ বার আমার ছবি প্রদর্শিত হয়েছে। তবে, অনেকটা সময়ের বিরতিতে। কখনও তিন বছর, কখনও আবার পাঁচবছর। তবে, এইবারের বিষয়টা একটু আলাদা। কারণ এই বার রাষ্ট্রপতি প্রণববাবু নিজে আসছেন। আমার কাছে এটা বিরাট সম্মানের। শুনেছি উনি কখনোই কোনও অনুষ্ঠানের উদ্বোধনে যান না। কিন্তু আমাকে উনি ব্যাক্তিগতভাবে কথা দিয়েছেন । ১২ ডিসেম্বর আইসিসিআরে প্রণব মুখোপাধ্যায় এসে প্রদর্শনী উদ্বোধন করবেন এরপর গ্যাঞ্জেস আর্ট গ্যালারি, যার উদ্যোগ আমার আসা, সেইখানেই একমাস চলবে প্রদর্শনী। 
শুনেছি, প্রণববাবুর জন্য বিশেষ উপহার তৈরি রেখেছেন আপনি... 
- (হাসি) ও হ্যাঁ, সে বিশেষ উপহার বলতেই পারেন। ওঁরই একটি পোট্রেট ওঁকে উপহার দেওয়ার আছে। আশা করি ভাল লাগবে তাঁর। 
বাংলাদেশ যাবেন এরপর? 
- হ্যাঁ, ইচ্ছে তো আছে। দেখা যাক। আসলে প্রতিবারই ভারতে আসলে একবার করে বাংলাদেশ ঘুরে যাওয়া চেষ্টা করি। সবসময়ে হয়ে ওঠে না। তা ছাড়া ওখানে আমার প্রদর্শনী থাকে কখনও। তখন আসি। তবে, কাজ না-থাকলে আসি না।
কেন? কখনও এমনিই আসতে ইচ্ছে করে না? 
- সত্যি বলতে কী, না। আমি যে বাংলাদেশকে চিনতাম, সেই দেশ এখন অনেকটা বদলে গেছে। এখনও দেশের মাটিতে পা রাখলে, সেই দিনগুলো চোখের সামনে ভেসে ওঠে। মুক্তিযুদ্ধের দিনগুলো আমার কাছে আজও জীবন্ত। প্যারিসে বসেও অনুভব করতে পারি দেশটাকে। যে জায়গাগুলোয় অনেক স্মৃতি ভিড় করে আছে, সে সব এখন বদলে গেছে। এখন আর আগের সঙ্গে মেলাতে পারি না। 
(কিছুক্ষণ চুপ থেকে) খুব কষ্ট  হয়। কান্না পায়। 

খোলামেলা শাহাবুদ্দিন। ছবি: স্বর্ণালী সরকার
 দেশের খবর নিশ্চয়ই রাখেন। এই যেভাবে ব্লগারদের হত্যা করা হচ্ছে..
-(প্রশ্ন শেষের আগেই বললেন) এ সব আমি কখনওই সমর্থন করিনি, করি না। বাংলাদেশের সামগ্রিক পরিস্থিতি অনেক বদলে গেছে। আরও খারাপ ছিল। তবে আমি তো আশাবাদী, তাই ভাবি সব ঠিক হয়ে যাবে। দেশের রাশ ভুল মানুষের হাতে থাকলে, ভুল রাজনৈতিক দল ক্ষমতার শীর্ষে বসলে, ফল তো খারাপ হবেই। কিন্তু, ওই যে বললাম আমি আশাবাদী। আমার দৃঢ় বিশ্বাস বর্তমান শেখ হাসিনা সরকার, দেশেকে সঠিক দিশা দেখাবে। আমার পূর্ণ আস্থা আছে এই সরকারের উপর। তা ছাড়া, আস্তে আস্তে ঠিক পথেই এগোচ্ছে এখন বাংলাদেশ। দেখুন না, ভারতের সঙ্গেও তো আগের চেয়ে সম্পর্ক অনেক ভাল হয়েছে। আর সেটা হওয়া খুব দরকার।
আপনি তো বহু বছর প্যারিসে। এখন যখন আসেন, ভারত-বাংলাদেশের মধ্যে কোনও দূরত্ব চোখে পড়ে কি ?
-আমার চোখে তো পড়ে না। তা ছাড়া, আমার কাছে এপার বাংলা আর ওপার বাংলার মধ্যে কোনও তফাৎ নেই। আমাদের মুক্তিযুদ্ধের সময়ে ভারত যেভাবে আমাদের পাশে ছিল, তা কখনই ভোলার নয়। আর, পশ্চিমবঙ্গের সঙ্গে অন্য টান রয়েছে । বিদেশে থাকলেও বুকের ভিতর বাংলা আছে, বাঙালি আছে। তাই আমার কাছে বাঙালি মাত্রই আমার দেশের লোক। যার মাতৃভাষা বাংলা, সে আমার ভাই। আমার তো মাঝে মাঝে মনে হয়, কবে কারা ভুল সিদ্ধান্ত নিয়েছিল, সেই সিদ্ধান্ত আমরা এখনও বয়ে বেড়াব কেন? আমরা কি পারি না দেশকালের এই সীমারেখা, বর্ডার, কাঁটাতার সব তুলে দিতে? বার্লিনের পাঁচিল কি আমাদের দিশা দেখাতে পারে না? যত বয়স বাড়ছে, মৃত্যুর দিকে এগোচ্ছি, এইসব চিন্তাই মাথায় ভিড় করে আসে। 
ভারতের সর্বত্র এখন অহিষ্ণুতা নিয়ে নানা বিতর্ক মাথা চাড়া দিচ্ছে, আপনার কী মনে হয় ভারত অসহিষ্ণু ?
- একেবারেই না। ভারত অসহিষ্ণু হলে বিভিন্ন ধর্ম, বর্ণের মানুষজন এখানে তাঁদের ভাবনা-চিন্তা, সৃজনশীলতা বিকাশের সুযোগ পেতেন না। নিজের বক্তব্য প্রকাশের স্বাধীনতা পেতেন না। অন্তত আমার তাই মনে হয়েছে। তবে, একটা কথা আমি বলতে চাই, দেশের পরিবেশে শান্ত রাখার জন্য শিল্পী-সাহিত্যিকদের বড় ভূমিকা নেওয়া উচিত।  তাঁদের কথা, তাঁদের মন্তব্য জনমানসে অনেকটাই প্রভাব ফেলে। তাই তাঁদের অনেক দায়িত্ববান হওয়া উচিত। ব্যক্তিস্বার্থের ঘেরাটোপ থেকে বেরিয়ে এসে তাঁদের শান্তির বাতাবরণ তৈরিতে সাহায্য করা উচিত। আমার মনে হয়, এদেশে সেই দায়িত্ব অনেকেই পালন করছেন না। যদি এভাবেই চলতে থাকে তাহলে পরিস্থিতি আরও অশান্ত হয়ে উঠবে। 
 
প্যারিসের আতঙ্ক কাটিয়ে উঠতে পেরেছেন ? আপনি ওই সময়ে ওখানেই ছিলেন।
-উফ। কী সময় যে কাটিয়েছি! আমি এবং আমার পরিবার এখনও আতঙ্কগ্রস্ত। যে জায়গায় ঘটনা ঘটেছে, আমার দুই মেয়ে তার আগের দিনই ওখানে ছিল। নিতান্ত সাধারণ, মধ্যবিত্ত মানুষই ভিড় করতেন ওখানে। কী যে হয়ে গেল! শুধু আমার পরিবার নয়, গোটা প্যারিসই এখন ভয়ে ভয়ে দিন কাটায়। জানি না কবে স্বাভাবিক হতে পারবে প্যারিস। বিদেশের মাটিতে যত এসব দেখি, তত নিজের দেশ নিয়ে চিন্তা হয়। আসলে, গোটা পৃথিবী জুড়েই এক  ভয়াবহ অশান্তির আবহ তৈরি হয়েছে। শান্তি থেকে দূরে সরে যাচ্ছে মানুষ।  
সেই জন্যই কি আপনার ছবিতে শান্তির বার্তা দিয়ে যাচ্ছেন আপনি? প্রদর্শনীর থিমও তো রেখেছেন ‘শান্তি’।
-ঠিকই বলেছেন। শুরুতেই বললাম যে, আমি একজন ভীষণ আশাবাদী মানুষ। আমি স্বপ্ন দেখি মানুষ শান্ত হবে। মনুষ্যত্বের জয় হবে। বাংলাদেশের মুক্তিযুদ্ধ আজও আমায় ছবির প্রেরণা। আমি আজও ছবি আঁকি মুক্তির কথা ভেবেই। যাবতীয় হানাহানি, অশান্তি থেকে মুক্তি। মুক্তি না-পেলে তো শান্তি আসবে না।    
শাহবুদ্দিনের একান্ত সাক্ষাৎকার দেখতে এই ভিডিওটিতে ক্লিক করুন।